Nua è noss char frar?

Bucca sitga da Rafael Camenisch

Lain esser sincers: El manca simplamain a nus. Sias sentenzas. Sia moda da vesair il mund. Ses raquints da ses auto e sias schneppas. Gea, cunzunt lezzas. Ma sco el ha sez raquintà en noss numer da festa avant trais mais è el ussa vegnì in zichel pli vegl, pli ruassaivel e guida in Subaru. Il Giachen Maissen.

Naginas faussas emoziuns. Naginas flosclas. Nagin sa lamentar da quai ch'è vargà e na turna betg pli. Sin il pli insaquants surrirs.

Tge schess el bain da la famiglia? "Emblida la famiglia, mann! Far pops è gail, ma be sche la femna na vegn betg en speranza, sche ti sas tge ch'jau manegel?"

U n'ha el forsa anc betg scrit a nus tge ch'el ha vairamain fatg cun sia schneppa en la curva da Lumneins en ses Golf GTI cun passa 100 kilometers a l'ura? È quai vairamain la vardad ch'el aveva ses maun sulet sin il schanugl da la schneppa? Nagut auter?

Na datti anc betg in Giachenli Maissenli? In pitschen uffant che fa il pli gugent termagls cun autos? E che giavischa dal bambin ina barbie blonda cun mesiras da 90-60-90?

Atgnamain n'importa quai pauc. Ma senza vulair attatgar las dunnauns che legian quai: Tge dunna na fiss betg cuntenta d'astgar esser la mamma d'in pitschen Giachen Maissen? D'avair ina famiglia cun questa legenda?

Era questa dumonda n'è betg vairamain relevanta. Ma forsa è er il gist numnà vairamain gia capità e nus na savain nagut da quai.

En tutta cas ha la famiglia da PUNTS pers in char uffant, frar, bab ed ami. Nagin motiv per laschar pender las alas: Forsa trametta in di in buob texts a La redacziun da PUNTS.
Texts che evocheschan regurdanzas vid in perversling e scharmeur cun ina gronda amur per ses auto. E per las dunnas. In buob primitiv.